Document ID: 32014D0165

DEĊIŻJONI TAL-KUNSILL
tat-3 ta’ Marzu 2014
li tawtorizza lill-Istati Membri li jirratifikaw, fl-interessi tal-Unjoni Ewropea, it-Trattat dwar il-Kummerċ tal-Armi
(2014/165/UE)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 114 u l-Artikolu 207(3) flimkien mal-Artikolu 218(6)(a)(v) tiegħu,
Wara li kkunsidra l-proposta mill-Kummissjoni Ewropea,
Wara li kkunsidra l-kunsens tal-Parlament Ewropew,
Billi:
(1)
Fil-11 ta’ Marzu 2013, il-Kunsill awtorizza lill-Kummissjoni biex tinnegozja t-Trattat dwar il-Kummerċ tal-Armi (“ATT”) fil-qafas tan-Nazzjonijiet Uniti dwar dawk il-materji li jaqgħu taħt il-kompetenza esklużiva tal-Unjoni.
(2)
Fit-2 ta’ April 2013 l-Assemblea Ġenerali tan-Nazzjonijiet Uniti adottat it-test tal-ATT. L-Assemblea Ġenerali talbet ukoll lis-Segretarjat Ġenerali, bħala depożitarju tal-ATT, biex jiftħu għall-iffirmar fit-3 ta’ Ġunju 2013 u appellat lill-Istati kollha biex jikkunsidraw li jiffirmaw, u konsegwentement, f’konformità mal-proċessi kostituzzjonali rispettivi tagħhom, isiru Partijiet fit-Trattat fid-data l-aktar kmieni possibbli.
(3)
L-objettiv tal-ATT huwa li jistabbilixxi l-ogħla standards internazzjonali komuni possibbli għar-regolamentazzjoni jew għat-titjib tar-regolamentazzjoni tal-kummerċ internazzjonali fl-armi konvenzjonali u biex ikun prevenut u jiġi eradikat il-kummerċ illeċitu tal-armi konvenzjonali u biex tkun prevenuta d-devjazzjoni tagħhom. L-Istati Membri esprimew is-sodisfazzjon tagħhom bl-eżitu tan-negozjati u wrew ir-rieda tagħhom li jipproċedu b’mod urġenti għall-iffirmar u r-ratifika tal-ATT.
(4)
Uħud mid-dispożizzjonijiet tal-ATT jikkonċernaw materji li jaqgħu fil-kompetenza esklużiva tal-Unjoni billi jaqgħu fl-ambitu tal-Politika Kummerċjali Komuni jew jinċidu fuq ir-regoli tas-Suq Intern għat-trasferimenti ta’ armi konvenzjonali u splussivi.
(5)
L-Unjoni Ewropea ma tistax tiffirma u tirratifika l-ATT, peress li huma l-Istati biss li jistgħu jkunu Partijiet għalih.
(6)
Fis-27 ta’ Mejju 2013, il-Kunsill adotta d-Deċiżjoni 2013/269/PESK li tawtorizza lill-Istati Membri li jiffirmaw, fl-interessi tal-Unjoni Ewropea, it-Trattat dwar il-Kummerċ tal-Armi (1).
(7)
Għaldaqstant, f’konformità mal-Artikolu 2(1) tat-Trattat dwar il-Funzjonament tal-Unjoni Ewropea, fir-rigward ta’ dawk il-materji li jaqgħu taħt il-kompetenza esklużiva tal-Unjoni, il-Kunsill għandu jawtorizza lill-Istati Membri biex jirratifikaw l-ATT fl-interessi tal-Unjoni,
ADOTTA DIN ID-DEĊIŻJONI:
Artikolu 1
Fir-rigward ta’ dawk il-materji li jaqgħu fil-kompetenza esklużiva tal-Unjoni, l-Istati Membri huma b’dan awtorizzati jirratifikaw it-Trattat dwar il-Kummerċ tal-Armi fl-interessi tal-Unjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, it-3 ta’ Marzu 2014.

Labels: 13
18
3
5